Source: http://financnik.sk/index.php/spravodajstvo/features/item/162888-Sud%20v%20kauze%20vrazdy%20Kuciaka%20(17.%20den)-%20Kocner%20je%20podla%20znalkyne%20egocentrik,%20pustili%20aj%20nahravku%20s%20Trnkom
Timestamp: 2020-07-04 09:26:43+00:00

Document:
aktualizované 1. júna 14:42
Kauza vraždy investigatívneho novinára Jána Kuciaka a ďalších skutkov pokračuje na Špecializovanom trestnom súde v Pezinku v pondelok 1. júna ďalším dokazovaním. Súd by mal konkrétne vypočuť viacerých znalcov, ktorí by sa mali vyjadrovať aj k extrahovaniu dát z mobilných telefónov obžalovaných. Súd na predošlom pojednávaní už ako dôkaz predložil komunikácie Mariana Kočnera z aplikácie Threema. Podľa prokuratúry majú ich prepisy dokazovať, že za objednávkou vraždy stojí väzobne stíhaný podnikateľ prostredníctvom spoluobžalovanej Aleny Zsuzsovej. Obžalovaný Kočner aj Zsuzsová však tieto dôkazy označujú za pozmeňované, vytrhnuté z kontextu a získané nezákonným spôsobom.
Obžalovaná Zsuzsová na pondelňajšom pojednávaní vzniesla námietku zaujatosti voči senátu Špecializovaného trestného súd v Pezinku, ktorý prípad prejednáva. Ako uviedla, dôvodom sú reportáže TV Joj a TV Markíza, v ktorých podľa nej reportéri vyhodnocujú jednotlivé dôkazy a výpovede v neprospech obžalovaných. Zsuzsovej sa tiež nepáči priestor, ktorý v reportážach dostávajú príbuzní zavraždených a ich právni zástupcovia. Zobraziť fotogalériu k článku:
Súd v kauze vraždy novinára Kuciaka (fotografie) Členovia senátu Ružena Sabová, Ivan Matel a Rastislav Stieranka pritom podľa Zsuzsovej podľahli mediálnemu tlaku a neumožňujú obžalovaným brániť sa. „Senát napriek týmto závažným faktom neurobil vôbec nič,“ povedala obžalovaná. Myslí si tiež, že senát marí jej právo doplniť výpoveď.
Zsuzsová taktiež zopakovala tvrdenie zo začiatku procesu, že je proti nej zaujatý právnik poškodených Daniel Lipšic, s ktorým sa podľa jej slov pozná. Lipšic je podľa nej ten, kto v skutočnosti riadi celý proces, čo mu senát umožňuje. Prokurátor v rámci svojho vyjadrenia navrhol súdu, aby o námietke vôbec nekonal. Samotný Lipšic uviedol, že výhrady Zsuzsovej naberajú počas procesu „čoraz absurdnejšie črty“. Obhajca obžalovaného Kočnera, Marek Para, zase súdu predložil rozhodnutie Súdneho dvora EÚ, podľa ktorého bolo podľa neho prijatie vyhlásenia o vine jedného z obžalovaných súdom porušením prezumpcie neviny Kočnera. Súd následne prerušil pojednávanie za účelom porady. O námietke zaujatosti súd napokon nekonal „Dôvodom námietky je procesný postup súdu,“ uviedla v tejto súvislosti predsedníčka senátu Ružena Sabová s tým, že námietka nie je prípustná. Zároveň upozornila obžalovanú, že ten, kto sa opakovane smerom k súdu správa urážlivo, môže byť potrestaný poriadkovou pokutou. Pokiaľ ide o možné porušenie prezumpcie neviny Kočnera pri vyhlásení rozsudku nad Miroslavom Marčekom, súd podľa predsedníčky senátu vec rozdelil na dve konania, čím zabezpečil námietky Súdneho dvora EÚ. Súd následne pokračuje v dokazovaní výsluchom znalcov.
Z posudku znalkyne z oblasti psychológie Eleny Fortis, ktorý v pondelok prečítali, vyplýva, že obžalovaný Kočner je egocentrik s narcistickými rysmi, ktorého charakterizuje nedostatok empatie. „Svet môže vnímať ako súbor objektov, ktoré je treba usporiadať podľa vlastného záujmu,“ skonštatovala znalkyňa. U obžalovaného znalkyňa zároveň konštatovala intelektový potenciál na úrovni vysokého nadpriemeru, pričom u neho nezistila známky psychických porúch. Agresivita podľa posudku nie je dominantnou črtou Kočnera, v reakciách na psychicky záťažové situácie však môže využívať napríklad verbálne násilie. Celkovú prognózu resocializácie v prípade uznania obžalovaného za vinného pritom znalkyňa hodnotí ako priaznivú. Z posudku tiež vyplýva, že pri rozhovore so znalkyňou obžalovaný na margo obžaloby z objednávky vraždy uviedol, že si „nič neobjednal“ a „nič zlé neurobil“.
Na súde v pondelok ako dôkaz prehrali aj nahrávku obžalovaného Kočnera a bývalého generálneho prokurátora Dobroslava Trnku. Na nahrávke dlhej viac ako 60 minút, ktorá bola medializovaná v minulom roku, rozoberajú protagonisti údajné vydieranie predstaviteľa finančnej skupiny Penta Jaroslava Haščáka pre kauzu Gorila. Vykonanie dôkazu na súde navrhli právni zástupcovia poškodených za účelom následného vyjadrenia sa znalkyne z oblasti psychiatrie k nahrávke. Rovnako v pondelok na súde odznel aj Kočnerov telefonát so zavraždeným novinárom, ktorý si procesné strany vypočuli aj koncom apríla. V ňom obžalovaný Kuciakovi povedal, že bude hľadať špinu na neho a jeho príbuzných a Kuciak „prestane písať“. Právneho zástupcu Kuciakovej rodiny, Daniela Lipšica. v súvislosti s nahrávkami zaujímal názor znalkyne Eleny Fortis na mieru agresivity v osobnosti Kočnera. Znalkyňa uviedla, že agresivita nie je u neho dominantnou črtou, avšak môže sa prejaviť v prípade frustrácie a nemožnosti dosiahnuť svoj cieľ. Ide pritom hlavne o verbálnu agresivitu. „Potrebuje organizovať, kontrolovať, všetko musí byť podľa neho,“ povedala na margo Kočnera. Na otázku Lipšica, či by si bol obžalovaný schopný objednať vraždu, Fortis uviedla, že táto otázka presahuje možnosti diagnostiky a znaleckých postupov.
Obžalovaní sú v tomto prípade podnikateľ Marian Kočner, jeho známa Alena Zsuzsová a bývalý policajt Tomáš Szabó. Na samostatné konanie bol v prípade vraždy novinára vyčlenený bývalý vojak Miroslav Marček, ktorý sa priznal, že zastrelil Kuciaka, jeho snúbenicu aj podnikateľa Molnára v roku 2016. Tento obžalovaný bol v pondelok 6. apríla neprávoplatne odsúdený na 23 rokov väzenia. Účasť na vražde priznal aj Zoltán Andruskó. Po dohode o vine a treste s prokurátorom mu súd uložil trest 15 rokov väzenia. Andruskó od svojho zadržania na jeseň 2018 spolupracoval v kauze vraždy Kuciaka s vyšetrovateľmi. Kuciaka a jeho snúbenicu Kušnírovú zastrelili 21. februára 2018 v ich dome v obci Veľká Mača v okrese Galanta. Kuciak bol investigatívnym novinárom a okrem iného sa zaoberal kauzami podnikateľa Kočnera.
Zdroj: Webnoviny.sk - Súd v kauze vraždy Kuciaka (17. deň): Kočner je podľa znalkyne egocentrik, pustili aj nahrávku s Trnkom © SITA Všetky práva vyhradené.
More in this category: « Kukláči zasahovali u Lukáša a Ivety, pri domovej prehliadke našli drogy a peniaze (foto)	Slovenskú poštu povedie Martin Ľupták, na čele spoločnosti nahradil Petra Helexu »
Nachádzaš sa tu: HomeSpravodajstvoZ domovaSúd v kauze vraždy Kuciaka (17. deň): Kočner je podľa znalkyne egocentrik, pustili aj nahrávku s Trnkom Scroll to Top

References: Súd 
 Súd 
 súd 

Súd 
 Súd 
 súd 
 súd 
 Súd 
 súd 
 Súd